
ΚΕΝΤΡΟ ΕΡΕΥΝΩΝ ΓΙΑ ΘΕΜΑΤΑ ΙΣΟΤΗΤΑΣ 
ΠΑΓΚΟΣΜΙΑ ΗΜΕΡΑ ΙΣΗΣ ΑΜΟΙΒΗΣ – 18Η ΣΕΠΤΕΜΒΡΙΟΥ

Η 18η Σεπτεμβρίου έχει καθιερωθεί ως η Παγκόσμια Ημέρα Ίσης Αμοιβής από τον ΟΗΕ. Στην ειδική σελίδα που έχει δημιουργήσει ο Παγκόσμιος Οργανισμός για την Ημέρα Ίσης Αμοιβής, αναφέρεται χαρακτηριστικά πως η ημέρα αυτή υπογραμμίζει το γεγονός ότι, κατά μέσο όρο, οι γυναίκες κερδίζουν τόσο λιγότερα από τους άνδρες που είναι σαν να σταματούν να πληρώνονται για το υπόλοιπο του έτους. Αυτό οφείλεται στο χάσμα αμοιβών μεταξύ των φύλων, δηλαδή στη διαφορά αποδοχών μεταξύ γυναικών και ανδρών. 
Ο λόγος που αυτή η ημέρα επιλέχτηκε να γιορτάζεται τον Σεπτέμβριο είναι επειδή, μέχρι αυτό το σημείο του έτους, οι άνδρες έχουν ήδη κερδίσει σε αποδοχές όσα οι γυναίκες θα χρειαστεί να εργάζονται έως το τέλος του έτους για να κερδίσουν αντίστοιχα. Δηλαδή, οι γυναίκες θα πρέπει να εργάζονται σχεδόν τρεις επιπλέον μήνες για να κερδίσουν το ίδιο ετήσιο ποσό με τους άνδρες συναδέλφους τους. 
Το μισθολογικό χάσμα έχει μακροπρόθεσμο αντίκτυπο στην ποιότητα ζωής των γυναικών, στον κίνδυνο έκθεσής τους στη φτώχεια και στο συνεχιζόμενο έμφυλο συνταξιοδοτικό χάσμα. Το έμφυλο μισθολογικό χάσμα ΔΕΝ είναι αναπόφευκτο, είναι αποτέλεσμα κοινωνικών και οικονομικών δομών που μπορούν να αλλάξουν. Η διαφάνεια, οι ίσες ευκαιρίες και η αλλαγή νοοτροπίας είναι τα μέσα για την εξάλειψή του. Το μεγαλύτερο μέρος του χάσματος στις αμοιβές μεταξύ των φύλων παραμένει ανεξήγητο στην ΕΕ και δεν μπορεί να συνδεθεί με χαρακτηριστικά των εργαζομένων ή του χώρου εργασίας, όπως η εκπαίδευση, το επάγγελμα, ο χρόνος εργασίας ή η οικονομική δραστηριότητα για την οποία εργάζεται το άτομο. 
Σύμφωνα με στοιχεία της ΕΕ το χάσμα αμοιβών μεταξύ των φύλων αφορά σε μια ευρύτερη έννοια από αυτήν των διακρίσεων στις αμοιβές και περιλαμβάνει έναν μεγάλο αριθμό ανισοτήτων που αντιμετωπίζουν οι γυναίκες κατά την πρόσβασή τους στην εργασία, στην επαγγελματική τους εξέλιξη και στις ανταμοιβές. 
Η Παγκόσμια Ημέρα Ίσης Αμοιβής λοιπόν, δεν υπογραμμίζει μόνο το επίμονο χάσμα αμοιβών μεταξύ των φύλων, αλλά στοχεύει στην ευαισθητοποίηση σχετικά με το παγκόσμιο ζήτημα της άνισης αμοιβής μεταξύ ανδρών και γυναικών για εργασία ίσης αξίας και τονίζει την ανάγκη ενεργού μείωσης του χάσματος αυτού.
Στην κατεύθυνση αυτή το ΚΕΘΙ συμμετέχει στην υλοποίηση του έργου FAIR PAY στο πλαίσιο του CERV-2024-GE της ΕΕ με συντονιστή φορέα τη Γενική Γραμματεία Ισότητας και Ανθρωπίνων Δικαιωμάτων (ΓΓΙΑΔ). Το Έργο έχει ως αντικείμενο την ανάπτυξη δράσεων με στόχο την προώθηση της μισθολογικής διαφάνειας, του σεβασμού της αρχής της ίσης αμοιβής και την καταπολέμηση των άμεσων ή έμμεσων έμφυλων μισθολογικών διακρίσεων.
Μέσα από το Έργο προσφέρεται μια ολοκληρωμένη πρόταση για την αποτελεσματική εφαρμογή της Οδηγίας της ΕΕ 2023/970 για τη μισθολογική διαφάνεια και τη διευκόλυνση των εργοδοτών/-τριών, παρέχοντας κατευθύνσεις και μια πλήρη εργαλειοθήκη προσαρμοσμένη στις ανάγκες και στο μέγεθος των επιχειρήσεων στην Ελλάδα ενώ ταυτόχρονα στηρίζει τους/τις εργαζόμενους/-ες ενημερώνοντας τους για τα δικαιώματά τους. 

